Forslag til RÅDETS FORORDNING om ændring af forordning (EØF) nr. 2358/71 om den fælles markedsordning for frø og om fastsættelse for produktionsårene 2002/03 og 2003/04 af støttebeløbene for frø

BEGRUNDELSE

1. Frøsektoren i Den Europæiske Union har siden 1994 været ude for en betydelig stigning i de tilsåede arealer og de producerede mængder, især for visse arter.

De markedspriser, som producenterne opnåede i den samme periode, udviste undertiden betydelige udsving. Der blev samtidigt konstateret en stigning i udførslen og lagrene på EF-plan, hvilket vidner om en for stor produktion i forhold til de faktiske afsætningsmuligheder på EF-markedet.

De udgifter, som EUGFL, Garantisektionen finansierer i forbindelse med denne fælles markedsordning, er steget konstant siden 1994. Denne stigning tog yderligere fart i 1999 og 2000 for at nå en udgiftsniveau på 109,5 mio. EUR i 2000.

For tiden findes der kun en budgetstabilisator for ris til udsæd, som Rådet siden produktionsåret 1999 har fastsat krav om en maksimal garantimængde fordelt pr. medlemsstat for. Kommissionen anmodes om bestemmelser for fastlæggelse og anvendelse af denne mekanisme

2. Ifølge den fælles markedsordning for frø, der blev indført ved Rådets forordning (EØF) nr. 2358/71, skal der inden den 1. august 2001 fastsættes et beløb for den støtte, der skal udbetales for produktionsårene 2002/03 og 2003/04.

Oven i denne forpligtelse og for at bremse den konstante stigning i udgifterne til denne fælles markedsordning kommer kravet om indførelse af en stabiliseringsmekanisme i lighed med den, der er i kraft for ris til udsæd.

3. De to områder (fastsættelse af støtten og indførelse af en stabilisator) skal behandles sammen, da de er snævert forbundet: udgifterne til den fælles markedsordning for frø afhænger af støtteenhedssatsen for den producerede mængde, der er berettiget til EF-støtte. De nuværende støttebeløb kan kun opretholdes, hvis der indføres en stabiliseringsmekanisme for at holde udgifterne inden for en acceptabel grænse. Alternativet at ændre støtteenhedssatserne giver ikke den samme effektivitet, og gør det ikke muligt at stille de medlemsstater til ansvar, der har forårsaget stigningen.

4. Blandt de frøarter, der er omfattet af den fælles markedsordning, modtager "Lolium perenne L." for tiden en støtte, der er differentieret efter tre forskellige sortsgrupper (høj persistens, nye sorter og lav persistens). Ved den sidste fastsættelse af støtten blev det konstateret, at en sådan differentiering manglede grundlag. Det blev således besluttet endnu at opretholde den for produktionsåret 2001/02, men som en overgangsforanstaltning.

5. Nærværende forslag tager sigte på for alle frøarter, der er omfattet af den fælles markedsordning, at indføre en stabilisator i lighed med den, der findes for ris til udsæd, samt videreføre støttebeløbene for produktionsårene 2002/03 og 2003/04.

2001/0099 (CNS)

Forslag til RÅDETS FORORDNING om ændring af forordning (EØF) nr. 2358/71 om den fælles markedsordning for frø og om fastsættelse for produktionsårene 2002/03 og 2003/04 af støttebeløbene for frø

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C af , s. .

under henvisning til udtalelse fra Europa-Parlamentet [2],

[2] Udtalelse afgivet den

under henvisning til udtalelse fra Det økonomiske og sociale Udvalg [3], og

[3] Udtalelse afgivet den

ud fra følgende betragtninger:

(1) I artikel 3, stk. 2, i Rådets forordning (EØF) nr. 2358/71 [4], senest ændret ved forordning (EF) nr. 371/2000 [5], er det fastsat, at støttebeløbet skal fastsættes under hensyntagen til nødvendigheden af at sikre ligevægten mellem det nødvendige omfang af produktionen i Fællesskabet og afsætningsmulighederne for denne produktion. Siden høsten i produktionsåret 1994/95 er produktionen af frø samt udførslen heraf steget konstant og på den anden side har lagrene af EF-frø nået et niveau, der kan påvirke ligevægten på frømarkedet.

[4] EFT L 246 af 5.11.1971, s. 1.

[5] EFT L 275 af 23.10.2000, s. 1.

(2) Det er berettiget med henblik herpå at indføre en mekanisme for stabilisering af produktionen for andet frø end ris til udsæd, som denne mekanisme allerede findes for. I forbindelse med stabiliseringsmekanismen bør der fastsættes en maksimumsmængde, som der kan ydes støtte for i Fællesskabet, og som fastlægges på grundlag af et gennemsnit af de mængder, der blev høstet i en referenceperiode, der nærmere skal fastsættes.

(3) I bilaget til forordning (EØF) nr. 2358/71 opdeles Lolium perenne L-sorterne i sorter med høj persistens, sildige eller halvsildige, nye og andre sorter samt sorter med lav persistens, halvsildige, halvtidlige eller tidlige. Da priserne på disse sorter på verdensmarkedet ikke længere begrunder denne opdeling, er det i nævnte bilag fastsat at opretholde nævnte opdeling, for så vidt angår fastsættelsen af støttebeløbene i Fællesskabet samt en variation af nævnte støttebeløb, som en overgangsforanstaltning for produktionsårene 2000/01 og 2001/02. Det er derfor hensigtsmæssigt at afskaffe opdelingen af frø af Lolium perenne L. i tre sortsgrupper og fastsætte en enkelt støttesats.

(4) For frø, der er anført i bilaget til forordning (EØF) nr. 2358/71, og som vil blive markedsført i produktionsårene 2002/03 og 2003/04, er det som følge af markedssituationen i Fællesskabet og den forventede udvikling ikke muligt at sikre producenterne en rimelig indkomst Der bør ydes en producentstøtte for dette frø.

(5) I artikel 3, stk. 2, i forordning (EØF) nr. 2358/71 er det fastsat, at støtten skal fastsættes under hensyntagen dels til nødvendigheden af at sikre ligevægten mellem EF-produktionen og dens afsætningsmuligheder, dels til priserne på disse produkter på verdensmarkedet.

(6) Anvendelsen af disse kriterier medfører, at støttebeløbet for produktionsårene 2003/03 og 2003/04 fastsættes som anført i bilaget -

UDSTEDT FØLGENDE FORORDNING:

Artikel 1

Artikel 3, stk. 4a, i forordning (EØF) nr. 2358/71 affattes således:

"4a Den maksimale mængde frø, som Fællesskabet yder støtte til, fastsættes efter proceduren i stk. 5. Denne mængde fordeles på de enkelte producerende medlemsstater.

Med undtagelse af ris til udsæd fastlægges maksimumsmængden på grundlag af et gennemsnit af de mængder, der blev høstet i en referenceperiode, der nærmere skal fastsættes."

Artikel 2

For produktionsårene 2002/03 og 2003/04 fastsættes de støttebeløb for frø, der er omhandlet i artikel 3 i forordning (EØF) nr. 2358/71, som anført i bilaget til nærværende forordning.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. juli 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG

PRODUKTIONSÅRENE 2002/03 OG 2003/04 Støtte, der ydes i Fællesskabet

(EUR/100 kg)

>TABELPOSITION>

>TABELPOSITION>